I-yob 22
Ruac Ɛ-li-padh in diɔ̱ɔ̱kdiɛn
1
Ɛ jɛn cu Ɛ-li-padh raan Te-man
jɛ loc i̱,
2
“A dëë Kuoth duɔ̱ɔ̱r ku jek
kä raan?
Kɛ thuɔ̱k dee ram mi pɛl rɔ
lät kä duɔ̱ɔ̱r.
3
Kä tëë kɛ mi dee lɔc Kuɔth Nhial
in leny buɔ̱mdɛ ti diaal
nhɔk mi ɛ ji̱n ram
mi tekɛ cuŋ,
kiɛ mi ci rɔ jak kä ram
mi thil bɛ̈ɛ̈l?
4
Kiɛ dual ni ji̱n kɛ ɣöö
bɛ ji̱ bɛl,
a derɛ ji̱ lɛ wä luk?
5
Kä dueerku ci kɛ ŋuan ɛlɔ̱ŋ?
Kä jiäku thilɛ kɛ pek.
6
Kɛ ɣöö ci gaatmuɔɔr thiec
kɛ ŋua̱l,
kä ci bieynikiɛn ka̱n,
kä cikɛ ba̱ny piny baaŋ cikɛ
päl juutdä.
7
Kä /kenɛ gua̱n rɛ̈w moc kɛ pi̱w
ti maathɛ,
kä ci gua̱n buath pën mi̱eth.
8
Kä mun ɛ duŋ raam mi bum bum,
kä cieŋ ni ram mi nhɔkɛ thi̱n.
9
Kä ci män jɔɔkni tuɔ̱k raar
kɛ tetkiɛn baaŋ,
kä ci buɔ̱m nɛɛni
tin thil gua̱ni woc.
10
Kɛ kui̱c ɛmɔ dhuur a ni gekädu,
kä bi dual mi di̱i̱t ji̱ pärikä,
11
kä bɛ la muuth mi col mi
bi ji̱ pën guec,
kä bi nyɔc ji̱ muɔl piny.
12
“Kä Kuoth /cɛ te ni nhial
puɔ̱rä?
Kä guic ni ciɛr tekɛ
nhial ɛlɔ̱ŋ!
13
Kä ŋotdi wi̱i̱, ‘Ɛŋu mi dëë
Kuoth ɛ ŋa̱c?
A derɛ naath ku luk kɛ rɛy
muɔ̱th mi col col?
14
Ca jɛ kum ɛ pua̱a̱r,
a/cɛ kɔn guic,
min jälɛ rɛy puɔ̱rä.’
15
A bi ku guɔ̱ɔ̱r ni duɔ̱ɔ̱p ëë wal,
mëë jäl kɛ nɛy tin
ji̱ dueeri?
16
Tëë ci wä a/ken gua̱a̱th
li̱ethdiɛn ni cop,
tëë ca lɔk ɛ nyɔc.
17
Tëë jiökɛ Kuoth i̱,
‘Bänynikɔ piny,
ɛŋu mi dëë Kuoth in leny
buɔ̱mdɛ ti diaal ɛ lät
kä kɔ mɔ?’
18
Kä ɛ jɛn ɛ nëë thiääŋ dho̱rkiɛn
kɛ gɔy,
aal a luek ji̱ dueeri
nɔ̱a̱n kɛ ɣä.
19
Kä cu ji̱ cuŋni lo̱ckiɛn tɛɛth
min ca da̱kdiɛn nɛn,
kä cu nɛy tin kueckɛ
ŋu kɛ dɔl,
20
kä cukɛ wee i̱, ‘Kɛ thuɔ̱k
ji̱ tɛ̈ran cikɛ da̱k,
kä tin ci kään ci mac
kɛ dup.’
21
“Ma̱tdɛ yɛnɛ Kuoth, bi tekɛ mal,
inɔ bi gɔy ben kä ji̱.
22
Liŋ ruaacni kɛ,
kä titkɛ kɛ rɛy lɔaacdu.
23
Kä mi wi̱i̱ jiäk wä woc rɛydu
a bi rietni rɔ Kuoth in leny
buɔ̱mdɛ ti diaal,
ba ji̱ päl.
24
Yori da̱a̱pdu rɛy tupä,
kä yori da̱a̱p A-pir-ka rɛy
lo̱o̱lä ala guiy.
25
Jakni ni Kuoth kä da̱a̱pdu,
kä a jɛ la ciɛkdu min bo̱r,
26
kɛ ɣöö bi nhök cu jek kä Kuoth
in leny buɔ̱mdɛ ti diaal,
kä bi cu tekɛ ŋa̱th kɛ jɛ.
27
Kä palni jɛ, bɛ ji̱ liŋ,
kä bi ya̱cdu cu la̱t.
28
Kä mɔ bi lat ɔ, ba lät kä ji̱,
kä bi duɔ̱pku cu tekɛ buay.
29
Kä Kuoth lo̱kɛ liak,
käänɛ ni nɛy tin mua̱l mua̱a̱l.
30
Jɛn käänɛ naath amäni
nɛy tin jiäk,
kä ba ji̱ kän kɛ
gɔɔy lätniku.”
